送樓尚書
作者：釋寶曇
朝代：宋

paragraphs: 九關何爲視荒荒，鵷鷺不汝爲津梁。
剛風一上九萬里，我豈無因來帝旁。
君看玉皇香案上，臣有抹月批雲章。
春秋自與易表裏，九師三傳俱亡羊。
人言夫子身九尺，我謂椽筆聊相當。
斯文豈不妙一世，如御琴瑟思更張。
大夫人今八十六，百拜上賜千秋觴。
朱旛皂蓋映華髮，鼓舞萬籟爲笙簧。
如聞民病思藥石，可忍歲饑無稻粱。
行行不待勤報政，會有詔書來未央。